道州途中即事
作者：呂溫
朝代：唐

paragraphs: 零桂佳山水，[滎]陽舊自同。
經途看不暇，遇境說難窮。
疊嶂青時合，澄湘漫處空。
舟移明鏡裏，路入畫屏中。
巖壑千家接，松蘿一徑通。
漁煙生縹緲，犬吠隔籠葱。
戲鳥留餘翠，幽花恡晚紅。
光翻沙瀨日，香散橘園風。
信美非吾土，分憂屬賤躬。
守愚資地僻，卹隱望年豐。
且保心能靜，那求政必工。
課終如免戾，歸養洛城東。